Keywords

Summary



Keywords

1. Kopienas preču zīme – Kopienas preču zīmes definīcija un iegūšana – Relatīvi atteikuma pamatojumi – Agrākas identiskas vai līdzīgas dalībvalstī plaši pazīstamas preču zīmes īpašnieka iebildumi

(Padomes Regulas Nr. 40/94 8. panta 1. punkts un 2. punkta c) apakšpunkts)

2. Kopienas preču zīme – Kopienas preču zīmes definīcija un iegūšana – Relatīvi atteikuma pamatojumi – Agrākas identiskas vai līdzīgas preču zīmes, kam ir reputācija, īpašnieka iebildumi – Agrākas preču zīmes ar reputāciju paplašināta aizsardzība attiecībā uz precēm vai pakalpojumiem, kas nav līdzīgi

(Padomes Regulas Nr. 40/94 8. panta 5. punkts)

3. Kopienas preču zīme – Kopienas preču zīmes definīcija un iegūšana – Relatīvi atteikuma pamatojumi – Nereģistrētas preču zīmes vai cita apzīmējuma, ko izmanto komercdarbībā, īpašnieka iebildumi

(Padomes Regulas Nr. 40/94 8. panta 4. punkts)

Summary

1. Nav pierādīts, ka vārds José Padilla , kurš izvirzīts iebildumu pret vārdiska apzīmējuma “JOSE PADILLA” reģistrāciju kā Kopienas preču zīmi attiecībā uz precēm, kas ietilpst Nicas nolīguma 9., 25. un 41. klasē, ietvaros, būtu izmantots kā preču zīme. Iesniegtie dokumenti vienīgi pierāda mirušā komponista popularitāti un viņa vārda izmantošanu, lai identificētu muzikālo kompozīciju autoru, nevis šī vārda kā preču zīmes izmantošanu. Tādējādi nav tikuši iesniegti pierādījumi par to, ka reģistrācijai pieteiktās preču zīmes pieteikuma iesniegšanas datumā apzīmējums “JOSE PADILLA” bija plaši pazīstams kā preču zīme dalībvalstī un tika izmantots attiecībā uz līdzīgām vai identiskām precēm, kā tām, kas apzīmētas ar reģistrācijai pieteikto preču zīmi.

(sal. ar 53. un 56. punktu)

2. No Regulas Nr. 40/94 par Kopienas preču zīmi 8. panta 5. punkta formulējuma, kurā izmantoti vārdi “attiecībā uz kuriem ir reģistrēta agrākā preču zīme”, izriet, ka šī tiesību norma attiecībā uz agrākām preču zīmēm šīs regulas 8. panta 2. punkta izpratnē ir piemērojama vienīgi tiktāl, ciktāl tās ir reģistrētas.

Līdz ar to, pretēji Regulas Nr. 40/94 par Kopienas preču zīmi 8. panta 1. punkta b) apakšpunktam, kurš attiecībā uz identiskām vai līdzīgām precēm vai pakalpojumiem pieļauj iebildumus, kas balstās uz preču zīmēm, par kuru reģistrāciju nav iesniegti pierādījumi, bet kuras ir plaši pazīstamas Parīzes Konvencijas par rūpnieciskā īpašuma aizsardzību 6.a panta izpratnē, minētās regulas 8. panta 5. punkts attiecībā uz precēm un pakalpojumiem, kas nav līdzīgi, aizsargā vienīgi tādas plaši pazīstamas preču zīmes Parīzes konvencijas 6.a panta izpratnē, par kuru reģistrāciju ir iesniegti pierādījumi.

(sal. ar 47. un 48. punktu)

3. Autortiesības nevar būt “komercdarbībā izmantots apzīmējums” Regulas Nr. 40/94 par Kopienas preču zīmi 8. panta 4. punkta nozīmē. No šīs regulas 52. panta sistēmas izriet, ka autortiesības nav šāds apzīmējums. Šīs pēdējās minētās tiesību normas 1. punkta c) apakšpunktā ir paredzēts, ka Kopienas preču zīme tiek atzīta par spēkā neesošu, ja pastāv agrākas tiesības, kas ir paredzētas 8. panta 4. punktā, un ja ir izpildīti šajā punktā izklāstītie nosacījumi. Šā panta 2. punkta c) apakšpunktā ir noteikts, ka Kopienas preču zīme tāpat tiek atzīta par spēkā neesošu, ja tās izmantošana var tikt aizliegta saskaņā ar “citām” agrākām tiesībām un it īpaši autortiesībām. No tā izriet, ka autortiesības nav agrākās tiesības, kas ir paredzētas minētās regulas 8. panta 4. punktā.

(sal. ar 65. punktu)